Wen 'n mooimaaksessie vir ma! | Maroela Media
Ken jy 'n besonderse ma? Iemand wat altyd daar is om te help, om 'n skouer te bied om op te huil, of om die laaste paar woorde van motivering na jou kant toe te fluister. Iemand wat hard kan werk, lekker kan kosmaak, en dan boonop die hele familie aan die gang kan hou? Iemand wat altyd kop bo water hou, maak nie saak hoe moeilik die situasie en iemand wat vir jou soos huis voel?
As jy só ma ken, of dit nou jou ma, suster, dogter, vriendin óf jyself is, is Maroela se mooi, mooier, mooiste mamma-kompetisie net vir jou.
Maroela Media wil graag vir een spesiale, besonderse ma, die kans te gee om 'n mooimaaksessie te wen vir Moedersdag.
Dit sluit 'n konsultasie en mooimaaksessie in deur Carina Nel, 'n fotosessie om vir die wêreld te wys hoe sy nóú lyk, en boonop twee nagte se verblyf in 'n Centurion-hotel vir twee persone – die ma en die persoon wat haar ondersteun.
'n Paneel beoordelaars sal al die inskrywings oorweeg en 'n top-10 saamstel. Dié top-10 sal dan op Maroela Media gepubliseer word, en die publiek sal bepaal wie die kompetisie wen. Die publiek sal stem vir hul gunstelingmamma wat 'n mooimaaksessie verdien, en die ma met die meeste stemme wen.
Die sluitingsdatum vir inskrywings vir hierdie kompetisie is 15 Maart 2019 en die wenner sal op 1 April gekontak word.
Die verblyf in Centurion is vir twee persone, so die wenner-ma en die persoon wat haar ingeskryf het, kan dié ervaring saam geniet. Verblyf by die hotel sluit etes in.
Laat weet ons hoekom jy (of die persoon wat jy ingeskryf het) dié spesiale voorkomsvernuwingsessie met Carina Nel verdien in 250 woorde. Stuur ook vir ons 'n vollyf foto en nabyskoot van die ma wat jy inskryf.
Die "deelnemer" is die persoon wat die vorm invul om aan die kompetisie deel te neem.
Die "genomineerde persoon" is iemand wat deur die deelnemer gekies word.
Die genomineerde persoon moet in Suid-Afrika woon.
Die genomineerde persoon moet 'n ma wees.
Jy mag jouself inskryf of enigiemand anders aanmoedig om jou in te skryf. Enigiemand kan 'n ma nomineer vir die kompetisie.
Indien die deelnemer 'n kans wil staan om self die prys te wen, moet sy haar eie inligting as die ma se inligting op die vorm herhaal.
Die genomineerde persoon en die deelnemer moet bereid wees om vir twee dae na Pretoria te reis om die mooimaaksessie te ondergaan.
Maroela Media sal die reisreëlings (tot 'n maksimum van R3 000) en verblyf by die Centurion-hotel betaal.
Foto's van die deelnemer en genomineerde persoon mag op Maroela Media en sosiale media gedeel word.
As jy as wenner aangewys word, stem jy in dat foto's uit die fotosessie ná die mooimaaksessie op Maroela Media en sosiale media gedeel mag word.